คลังออกบอนด์เงินเฟ้อ4หมื่นล้าน
คลังเตรียมออกพันธบัตรอ้างอิงอัตราเงินเฟ้อวงเงิน 2-4หมื่นล้านบาท อายุ 10ปี คาดออกได้ภายในเดือนก.ค.นี้
7 เม.ย. 2554

คลังเตรียมออกพันธบัตรอ้างอิงอัตราเงินเฟ้อวงเงิน 2-4หมื่นล้านบาท อายุ 10ปี คาดออกได้ภายในเดือนก.ค.นี้
นายกรณ์  จาติกวณิช รมว.คลัง กล่าวว่า คลังเตรียมออกพันธบัตรอ้างอิงอัตราเงินเฟ้อ (Inflation-Linked Bond :ILB) รุ่นอายุ 10 ปี วงเงินประมาณ 2 - 4 หมื่นล้านบาท คาดว่าจะออกได้ในเดือน ก.ค. 2554 การดำเนินการนี้ คลังได้คัดเลือกให้ธนาคารฮ่องกงและเซียงไฮ้แบงกิ้งคอร์ปอ เรชั่น โดยมี ธนาคารกรุงไทย ธนาคารไทยพาณิชย์ และธนาคารกสิกรไทย ที่มีฐานลูกค้าและสาขาทั่วประเทศเข้าร่วมเป็นผู้แทนจำหน่ายเพิ่มเติม เพื่อทำหน้าที่จำหน่าย ILB พร้อมทั้งให้ความรู้แก่นักลงทุนในประเทศเป็นหลักและเป็นหน่วยงานในการกระจาย ILB ไปสู่ผู้ออมรายย่อย
นายกรณ์ กล่าวว่า ประโยชน์ที่จะได้รับจากการออก ILB  ทำให้การร่วมมือทางด้านนโยบายระหว่างกระทรวงการคลังและธนาคารแห่งประเทศไทย (ธปท.) ในการติดตามดูแลอัตราเงินเฟ้อให้อยู่ในระดับที่เหมาะสม โดยในปี 2554 ธปท. คาดว่าเงินเฟ้อจะอยู่ที่ 3.4% ต่อปี จึงเป็นโอกาสดีที่กระทรวงการคลังจะออกพันธบัตรที่มีผลตอบแทนแปรผันตามเงินเฟ้อ เพื่อให้นักลงทุนสามารถใช้เป็นเครื่องมือในการบริหารความเสี่ยงจากความผันผวนของเงินเฟ้อได้
นอกจากนี้ ยังเป็นการขยายฐานนักลงทุน โดยการพัฒนาเครื่องมือการลงทุนและบริหารความเสี่ยงที่เกี่ยวข้องกับเงินเฟ้อ ซึ่งจากผลสำรวจความต้องการลงทุน พบว่ากลุ่มนักลงทุนในประเทศที่มีความต้องการลงทุนใน ILB สูง ได้แก่ กองทุนบำเหน็จบำนาญข้าราชการ กลุ่มบริษัทประกันชีวิต และธนาคารพาณิชย์ กลุ่มนักลงทุนต่างชาติยังให้ความสนใจเป็นอย่างมาก โดยเฉพาะกลุ่มผู้จัดการกองทุนของกองทุนต่างชาติที่ต้องการลงทุนในตราสารหนี้ของกลุ่มประเทศเกิดใหม่ที่มีความมั่นคงสูง
สุดท้ายทำให้คลังบรรลุเป้าหมายที่จะยกระดับตลาดตราสารหนี้ในประเทศให้ก้าวไปสู่การเป็นตลาดชั้นแนวหน้า โดยการออก ILB จะทำให้ประเทศไทยเป็นประเทศแรกในตลาดเกิดใหม่ที่สามารถออก ILB ได้สำเร็จ และในอนาคตกระทรวงการคลังมีแผนที่จะออก ILB อย่างต่อเนื่องทุกปี โดยอาจมีการปรับรุ่นอายุให้หลากหลายมากขึ้น